**Prevádzkový poriadok**

**a**

**vnútorný režim školy**

v čase mimoriadnej situácie platný od 1.9.2020

Dodatok k Prevádzkovému poriadku

ZŠ sv. Košických mučeníkov

Gymnázia sv. Košických mučeníkov

ZUŠ sv. Košických mučeníkov

**Prerokovaný pedagogickou radou školy dňa 28.8.2020**

**Aktualizované dňa: 12.10.2020**

RNDr. Adriana Bariová

riaditeľka školy

**Spojená škola sv. Košických mučeníkov, Čordákova 50, Košice**

**čl. 1**

**Základné ustanovenia**

1. Cieľom dokumentu je stanoviť základné prevádzkové podmienky Spojenej školy sv. Košických mučeníkov po dobu trvania pandémie ochorenia COVID-19 a potreby dodržiavania protiepidemiologických opatrení a odporúčaní.
2. Upravuje iba tie základné prevádzkové podmienky, ktoré sa líšia (či sú upravené nad rámec) od štandardných podmienok vyplývajúcich zo školských, hygienických, pracovnoprávnych a ďalších predpisov.
3. Dokument rešpektuje opatrenia a rozhodnutia Úradu verejného zdravotníctva SR (ďalej aj ako“ UVZ SR“) a predstavuje nadstavbu platných opatrení a bude podliehať pravidelnej aktualizácií.
4. Dokument je koncipovaný v troch úrovniach – zelenej, oranžovej a červenej.
5. Zelená fáza predstavuje stav, kedy sa v žiadnej zložke Spojenej školy nevyskytol žiadny podozrivý ani pozitívny žiak či zamestnanec na ochorenie COVID-19. Oranžová fáza zachytáva situáciu, kedy sa v konkrétnej organizačnej zložke Spojenej školy vyskytlo dieťa alebo zamestnanec podozrivý na ochorenie COVID19.
6. Červená fáza obsahuje zoznam opatrení pri dvoch a viac potvrdených pozitívnych prípadoch medzi deťmi alebo nepedagogickými pracovníkmi alebo jedným pedagógom.
7. Riaditeľ Spojenej školy sv. Košických mučeníkov vydáva na základe § 153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov Dodatok k prevádzkovému poriadku jednotlivých zložiek a vnútorný režim školy.
8. Dokument schválila pedagogická rada 28.08.2020 a je platný od 1. septembra 2020 do odvolania.
9. Dokument je verejne prístupný v administratívnej časti školy a na webovej stránke školy.

**čl. 2**

**Prevádzka a vnútorný režim školy**

**2.1** **Organizácia vyučovania**

**ZELENÁ FÁZA:**

Organizácia výchovno – vzdelávacieho procesu prebieha v štandardnom režime.

Spojená škola funguje riadne podľa bežného prevádzkového poriadku.

Budova školy je v pracovných dňoch otvorená od 6:30 hod do 19:00 hod.

Žiaci Spojenej školy, základnej školy, gymnázia a umeleckej školy vchádzajú do budovy školy nasledovne:

**6:30 – 7:55 hod žiaci ZŠ a gymnázia cez hlavný vchod**

**7:30 – 7:55 hod žiaci 1. roč. a 4.A cez zadný vchod**

**11:00** **– 19:00 hod žiaci** **základnej umeleckej školy** **cez hlavný vchod**

Pri každom vstupe do budovy bude zabezpečená dezinfekcia rúk.

Budova školy sa zatvára o 8.00 hod.

Školský klub detí je v prevádzke pre žiakov 1. – 4. ročníka od 11:40 hod. do 17:00 hod., a pre žiakov 5. ročníka od 12:30 do 17:00 hod.

Ranný klub je v prevádzke nasledovne:

6:30 – 7:00 hod zberný klub v ŠJ, žiaci sedia oddelene, v rúškach.

7:00 – žiaci sa pod dozorom učiteľov rozchádzajú do kmeňových tried.

11:40 hod. do 17:00 hod – žiaci sú vo svojich kmeňových triedach, bez miešania skupín.

**ORANŽOVÁ FÁZA:**

Oranžová fáza nastáva v prípade podozrivého žiaka alebo zamestnanca z ochorenia COVID-19, či v prípade nariadenia ÚVZ SR. Spojená škola pristupuje ku mobilizácii svojich skladových zásob OOPP a dezinfekčných opatrení.

**Pri podozrení na ochorenie v prípade žiaka:**

Podozrivý žiak nenavštevuje školské zariadenie a škola do usmernenia príslušným RUVZ, alebo všeobecným lekárom žiaka (v prípade ak podozrenie na ochorenie vyslovil lekár), alebo výsledkov jeho RT-PCR testu vylúči zo školskej dochádzky úzke kontakty žiaka.

Ak je podozrivý podrobený RT-PCR testu a výsledok je:

* **negatívny**, výučba sa obnovuje pre všetky vylúčené osoby. Podozrivého žiaka manažuje príslušný RÚVZ, alebo všeobecný lekár pre deti a dorast. Ostatní žiaci prinesú vyhlásenie o bezinfekčnosti, podpísané zákonným zástupcom.
* **pozitívny,** všetky vylúčené osoby ostávajú mimo výučby až do doby určenia postupu príslušného RÚVZ. Preruší sa školská dochádzka na celú triedu MŠ, ZŠ, gymnázia až do doby určenia iného postupu miestne príslušným RÚVZ.
* **ak sa potvrdí 2** a viac pozitívnych žiakov, prechádza sa do červenej fázy podľa usmernenia tohto materiálu.

**Pri podozrení na ochorenie v prípade pedagogického a odborného zamestnanca:**

Podozrivý pracovník nenavštevuje SŠ sv KM a škola do usmernenia príslušným RÚVZ, alebo všeobecným lekárom pracovníka (v prípade ak podozrenie na ochorenie vyslovil lekár), alebo výsledkov jeho RT-PCR testu vylúči zo školskej dochádzky jeho úzke kontakty.

Ak je podozrivý podrobený RT-PCR testu a výsledok je:

* **negatívny,** informuje riaditeľa školy a vylúčené úzke kontakty sa vracajú do práce.

Podozrivého manažuje príslušný všeobecný lekár, alebo RÚVZ, ktorí rozhodnú o návrate zamestnanca do pracovného procesu.

* **pozitívny,** informuje riaditeľa školy, situáciu ďalej manažuje miestne príslušný RÚVZ

a prechádza sa do červenej fázy podľa usmernenia tohto materiálu.

**Pri podozrení na ochorenie v prípade nepedagogického zamestnanca:**

* Podozrivý pracovník nenavštevuje SŠ sv KM a škola do usmernenia príslušný RUVZ, alebo všeobecným lekárom pracovníka (v prípade ak podozrenie na ochorenie vyslovil lekár) alebo výsledkov jeho RT-PCR testu vylúči zo školskej dochádzky jeho úzke kontakty.

V prípade zamestnanca stravovacieho zariadenia je nutné uzatvoriť zariadenie do určenia ďalšieho postupu miestne príslušného RÚVZ. Ak je podozrivý podrobený RT-PCR testu a výsledok je:

* **negatívny,** informuje zamestnávateľa a vylúčené úzke kontakty sa vracajú do práce. Podozrivého manažuje príslušný všeobecný lekár, alebo RÚVZ, ktorí rozhodnú o návrate zamestnanca do pracovného procesu
* **pozitívny,** informuje zamestnávateľa a situáciu ďalej manažuje miestne príslušný RÚVZ.

Úzke kontakty sú pre účely tohto dokumentu, v súlade s opatrením UVZ SR definované ako osoby, ktoré:

* mali osobný kontakt s podozrivým prípadom COVID-19 do dvoch metrov dlhšie ako 15 minút,
* mali fyzický kontakt s podozrivým prípadom COVID-19,
* boli v uzavretom prostredí (triede, zasadacej miestnosti) s podozrivým prípadom COVID-19 dlhšie ako 15 minút
* mali nechránený priamy kontakt s infekčnými výlučkami podozrivého prípadu COVID-19
* sedeli vedľa podozrivého prípadu COVID-19, a to až do vzdialenosti do dvoch miest od podozrivého
* sa potvrdí viac pozitívne testovaných zamestnancov prechádza sa do červenej fázy podľa
* usmernenia tohto materiálu.

**Pri podozrení na ochorenie v prípade zákonného zástupcu alebo osoby v úzkom kontakte so žiakom alebo zamestnancom školy.**

Škola čaká na pokyny a poskytuje plnú súčinnosť miestne príslušnému RÚVZ

**ČERVENÁ FÁZA:**

Červená fáza nastáva pri dvoch a viac potvrdených pozitívnych prípadoch medzi žiakmi, nepedagogickými pracovníkmi alebo jedným pedagogickým pracovníkom alebo v prípade nariadenia ÚVZ SR. Nad rámec opatrení zelenej a oranžovej fázy platia nasledovné:

**V prípade potvrdeného žiaka:**

Ak sa ochorenie COVID-19 potvrdí u 2 a viac žiakov, nasleduje prerušenie vyučovania

v triedach žiakov s potvrdeným ochorením COVID-19 a z výchovno – vzdelávacieho procesu budú vylúčené ich z úzke kontakty. Ďalej škola postupuje podľa usmernenia miestne príslušného RÚVZ. V škole sa uskutoční dezinfekcia podľa aktuálne platného usmernenia hlavného hygienika.

* Ak sa u niektorého z osôb vylúčených zo školského procesu objavia počas doby zatvorenia školy príznaky na COVID-19, dotyčného manažuje príslušný lekár všeobecnej starostlivosti.
* Po ukončení šetrenia miestne príslušného RÚVZ sa škola vracia do zelenej fázy.

**V prípade potvrdeného pedagogického alebo odborného zamestnanca:**

* Zo školského procesu budú vylúčené osoby v úzkom kontakte daného zamestnanca. Ďalej škola postupuje podľa usmernenia miestne príslušného RÚVZ. V škole sa uskutoční dezinfekcia podľa aktuálne platného usmernenia hlavného hygienika.
* Ak sa u nejakého z priamych kontaktov zamestnancov objavia počas doby zatvorenia školy príznaky na COVID-19, dotyčného manažuje príslušný lekár všeobecnej starostlivosti.

**V prípade potvrdeného nepedagogického pracovníka**

* Zo školského procesu budú vylúčené osoby v úzkom kontakte daného zamestnanca. Ďalej škola postupuje podľa usmernenia miestne príslušného RÚVZ. V škole sa uskutoční dezinfekcia podľa aktuálne platného usmernenia hlavného hygienika.
* V prípade potvrdeného zákonného zástupcu alebo osoby v úzkom kontakte so žiakom alebo pracovníkom Spojená škola čaká na pokyny a poskytuje plnú súčinnosť miestne príslušnému RÚVZ.

**2.2 Personálne zabezpečenie prevádzky školy**

Výchovno-vzdelávaciu činnosť zabezpečujú všetci pedagogickí zamestnanci.

Ostatné činnosti v škole (najmä upratovanie) zabezpečujú nepedagogickí zamestnanci.

**2.3 Ranný zdravotný filter**

Pri vstupe sa vykonáva **každodenný** ranný zdravotný filter povereným pedagogickým zamestnancom alebo iným povereným zamestnancom.

Pedagogický zamestnanec, ktorý vykonáva ranný filter, má rúško alebo štít a rukavice.

Pri príchode žiaka do školy pedagogický zamestnanec vo vestibule školy odmeria žiakovi teplotu (do 37,2°C) a dá pokyn žiakovi ZŠ/G/ZUŠ vydezinfikovať si ruky. Následne žiak prechádza do šatne, prezuje sa a odchádza do triedy. Pri vstupe je povinnosťou každého mať rúško. Žiaci sa nezdržiavajú v skupinkách a dodržiavajú odstupy.

V šatni a na chodbách školy sú zabezpečené dozory ďalšími pedagogickými zamestnancami.

**2.4 Organizácia výchovno-vzdelávacieho procesu**

**ZELENÁ FÁZA a**

**ORANŽOVÁ FÁZA:**

* Účasť žiakov na vyučovaní je povinná. Vyučovanie prebieha prezenčnou formou.
* Vyučovanie všetkých zložiek školy prebieha podľa stanoveného rozvrhu.
* Organizácia kultúrnych, umeleckých a tanečných aktivít mimo povinného výchovno vzdelávacieho procesu (napr. venčeky, besiedky a pod.) sa neuskutočňuje.
* Realizácia krúžkovej činnosti pre deti a žiakov sa mimoriadne prerušuje.

**ČERVENÁ FÁZA:**

* Riaditeľ Spojenej školy spolupracuje s miestne príslušným RÚVZ.
* Žiaci prvého až piateho ročníka budú rozdelení do skupín/tried s maximálnym počtom 15 žiakov.
* Vytvorená skupina/trieda sa nebude meniť, aj keď počet žiakov klesne, nebude dochádzať k migrácii žiakov medzi jednotlivými skupinami/triedami.
* Prezenčné vyučovanie prebieha u žiakov prvého až piateho ročníka.
* Vyučovanie žiakov druhého stupňa a žiakov gymnázia prebieha distančne.
* Metódy a obsah vzdelávacích a záujmových činností SŠ sv KM, jej organizačných zložiek a CVČ sa prispôsobí aktuálnej situácii, zloženiu konkrétnej skupiny/triedy, vzhľadom na vek žiakov a úroveň ich vedomostí, znalostí a zručností.
* SŠ sv KM aktuálne zmení organizáciu vyučovania (úprava rozvrhu, úprava vnútorného

časového členenia vyučovacieho dňa) s ohľadom na fakt, že časť žiakov sa vzdelávania v škole nezúčastní. Škola, podľa svojich možností (úpravou rozvrhu, zadávaním úloh na stránku EduPage a zasielaním osobných mailov rodičom) zabezpečí pre žiakov, ktorí sa nezúčastňujú vyučovacieho procesu, vzdelávanie tak, ako je to pri ich neprítomnosti v štandardnom režime napr. pri chorobe.

* Spojená škola v červenej fáze **neorganizuje** spoločné akcie, hromadné podujatia, školy v prírode, lyžiarske kurzy a viacdňové školské výlety.

**čl. 3**

**Základné povinnosti zákonných zástupcov**

* Zodpovedá za dodržiavanie hygienicko-epidemiologických opatrení pri príchode i odchode žiaka do základnej školy, gymnázia, ZUŠ (nosenie rúšok, dodržiavanie odstupov, dezinfekcia rúk v zmysle aktuálnych opatrení ÚVZ SR).
* Zabezpečí pre svoje dieťa každý deň dve rúška (jedno náhradné, musí mať pri sebe

v prípade potreby), dezinfekčný gél a papierové jednorazové vreckovky.

* Dodržiava pokyny riaditeľa školy, ktoré upravujú podmienky prevádzky na školský rok 2020/2021.
* Predkladá po každom prerušení dochádzky žiaka do základnej školy, gymnázia, ZUŠ v trvaní viac ako tri dni písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie.
* V prípade, že u dieťaťa/žiaka je podozrenie alebo potvrdené ochorenie na COVID-19,

bezodkladne o tejto situácii informuje príslušného vyučujúceho a riaditeľa školy.

* Povinnosťou zákonného zástupcu je aj bezodkladne nahlásenie karantény, ak bola

dieťaťu/žiakovi nariadená lekárom všeobecnej zdravotnej starostlivosti pre deti a dorast

alebo miestne príslušným regionálnym hygienikom. Za týchto podmienok je dieťa (žiak) zo ZŠ, gymnázia alebo ZUŠ vylúčené.

**čl. 4**

**Opatrenia školy kvôli prevencii nákazy COVID-19**

Opatrenia Spojenej školy smerujú ku implementácii odporúčaní Úradu verejného zdravotníctva a sú založené na princípe ROR - **R**úško, **O**dstup, **R**uky.

**Rúško** je opatrením na obmedzenie priestorovej distribúcie kvapôčok telesných tekutín.

**Odstup** je opatrením smerujúcim k minimalizácii osobných kontaktov a na obmedzovanie skupinových aktivít.

**Ruky** sú opatrenia eliminujúce prenos infekcie z kontaminovaného povrchu na sliznice. Okrem osobnej hygieny sú ďalšími opatreniami aj čistenie kontaktných povrchov a minimalizácia bodov s frekventovaným dotykom.

**ZELENÁ FÁZA:**

**ORANŽOVÁ FÁZA:**

* Pri ceste do školy sa sprevádzajúce osoby a žiaci riadia opatreniami ÚVZ SR a pokynmi miestneho RÚVZ.
* Sprevádzajúce osoby sa vo vnútorných priestoroch školy nepohybujú.
* Žiak SŠ sv KM nosí rúško všade vo vnútorných priestoroch školy aj externých priestoroch školy, kde prebieha výchovno-vzdelávací proces.
* Nepedagogický zamestnanec školy nosí povinne rúško alebo ochranný štít.
* Pedagogický zamestnanec povinne nosí rúško alebo ochranný štít pri výkone výchovno-vzdelávacieho procesu.
* Pedagogický zamestnanec zabezpečí v miestnosti časté a intenzívne vetranie.
* Pedagogický zamestnanec upozorňuje žiakov na dodržiavanie hygienických pravidiel pri kýchaní a kašľaní.
* Pri návšteve toalety si žiak nasadí rúško. Po použití toalety si dezinfekčným mydlom z dávkovača umyje ruky a osuší jednorazovými papierovými utierkami. Potom si vydezinfikuje ruky. Platí zákaz používania textilných uterákov.
* Žiaci ZŠ, gymnázia, ZUŠ si pri pobyte vonku nasadia rúška.
* Upratovanie a dezinfekcia toaliet prebieha podľa potreby, minimálne 2x denne. Upratovací personál je informovaný a poučený o sprísnených podmienkach upratovania a o potrebe priebežného čistenia a dezinfekcie dotykových plôch, ostatných povrchov a predmetov.
* Smetné koše sú bez vrchného uzáveru, aby nebol fyzický kontakt rúk s košom pri zahadzovaní odpadu.
* Ak dieťa/žiak v priebehu dňa vykazuje niektorý z možných príznakov COVID-19, je umiestnený do samostatnej miestnosti (izolačky) a škola kontaktuje zákonných zástupcov, ktorí ho bezodkladne vyzdvihnú. Izolačná miestnosť pre potreby Spojenej školy je učebňa J. P. II oproti kaplnke. O podozrení na nákazu COVID –19 u dieťaťa/žiaka pedagogický zamestnanec informuje riaditeľa školy.
* Ak sa u zamestnanca školy objavia príznaky nákazy COVID –19 v priebehu jeho pracovného dňa, bezodkladne o tom informuje riaditeľa školy a opustí školu v najkratšom možnom čase s použitím rúška.

**ČERVENÁ FÁZA:**

Pre žiakov zúčastňujúcich sa na prezenčnom vyučovaní nad rámec predchádzajúcej fázy

platí:

* Pri vstupe do školy sa vykonáva ranný filter (meranie telesnej teploty, dezinfekcia rúk).
* Vstup do spojenej školy - cez viaceré vchody.
* Žiak nosí rúško všade vo vnútorných priestoroch školy, vrátane svojej triedy.
* Nepedagogický zamestnanec školy nosí rúško alebo ochranný štít v súlade s aktuálnymi
* opatreniami ÚVZ SR.
* Pedagogický zamestnanec a odborný zamestnanec nosí rúško alebo ochranný štít vo všetkých priestoroch školy.
* Škola organizuje aktivity tak, aby bolo možné väčšiu časť dňa tráviť vonku či už v areáli školy alebo mimo neho podľa podmienok školy a klimatických podmienok.
* Upratovanie a dezinfekcia toaliet prebieha minimálne 3x denne a podľa potreby.
* Dôkladné čistenie všetkých miestností, v ktorých sa žiaci, pedagogickí zamestnanci, a odborní zamestnanci a ďalší zamestnanci školy nachádzajú, sa vykonáva najmenej raz denne.
* Dezinfekcia dotykových plôch, ostatných povrchov alebo predmetov, sa vykonáva minimálne 2x denne a podľa potreby (napr. kľučky dverí).
* Dezinfekcia rúk je zabezpečená v každej triede a učebni.

**čl. 5**

**Stravovanie v školskej jedálni**

* Stravovanie obvyklým spôsobom.
* Cudzí stravníci majú zákaz vstupu do školy. Výdaj stravy je zabezpečený tak, aby neprišlo k premiešavaniu so žiakmi a zamestnancami školy, cez zadný vstup do ŠJ.
* Žiaci si jedlo a pitie samé nedokladajú a neberú si ani príbory.
* Pri príprave a pri vydávaní jedál sa zvýšenou mierou dodržiavajú bežné hygienické pravidlá.
* Výdaj jedla sa uskutoční do troch hodín od jeho prípravy, aby nedošlo k jeho znehodnoteniu.

**čl. 6**

**Pri podozrení na COVID ochorenie**

* Do priestorov Spojenej školy sv. Košických mučeníkov nesmie vstúpiť nikto s príznakmi infekcie dýchacích ciest, ktoré by mohli zodpovedať známym príznakom

COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest).

základnej školy a školského klubu detí.

* Ak žiak SŠ sv KM v priebehu dňa vykazuje niektorý z možných príznakov COVID-19, bezodkladne bude umiestnený do samostatnej izolačnej miestnosti a pedagogický zamestnanec bude kontaktovať zákonných zástupcov, ktorí ho bezodkladne vyzdvihnú.
* Ak sa u zamestnanca Spojenej školy objavia príznaky nákazy COVID – 19 v priebehu pracovného dňa, bezodkladne o tom informuje riaditeľa školy a opustí školu v najkratšom možnom čase.
* V prípade podozrivého žiaka alebo pracovníka sa riadi škola usmerneniami z Oranžovej

fázy tohto dokumentu.

**čl. 7**

**Záverečné ustanovenia**

Prevádzkový poriadok a vnútorný režim školy je záväzný pre všetkých žiakov a zamestnancov školy.

Pedagogický zamestnanec/triedny učiteľ je povinný preukázateľne oboznámiť s Prevádzkovým poriadkom a vnútorným režimom školy žiakov triedy.

Riaditeľ školy je povinný uverejniť Prevádzkový poriadok a vnútorný režim školy na webovú stránku školy pre zákonných zástupcov žiakov.

Tento Prevádzkový poriadok nadobúda účinnosť 1. septembra 2020. Platí počas mimoriadnej situácie, do odvolania.

V Košiciach 12.10.2020 **RNDr. Adriana Bariová**

riaditeľka školy